CELEX: 62004TJ0385
Language: mt
Date: 2009-04-01
Title: Sentenza tal-Qorti tal-Prim'Istanza (l-Ewwel Awla) tal-1 ta' April 2009. # Gregorio Valero Jordana vs il-Kummisjoni tal-Komunitajiet Ewropej. # Servizz pubbliku - Uffiċjali - Rikors għal annullament - Rikors għad-danni - Promozzjoni. # Kawża T-385/04.

SENTENZA TAL-QORTI TAL-PRIM’ISTANZA (L-Ewwel Awla) 
      1 ta’ April 2009
      Kawża T-385/04
      Gregorio Valero Jordana
      vs
      Il-Kummissjoni tal-Komunitajiet Ewropej 
      “Servizz Pubbliku – Uffiċjali – Rikors għal annullament – Rikors għad-danni – Promozzjoni – Għoti ta’ punti ta’ prijorità ”
      Suġġett: Rikors li għandu bħal suġġett l-annullament, l-ewwel nett, tad‑deċiżjoni tad-Direttur Ġenerali tas-servizz legali tal‑Kummissjoni
         li jagħti lir-rikorrent punt wieħed biss ta’ prijorità tad-Direttorat Ġenerali taħt il-proċedura ta’ promozzjoni 2003, ikkomunikata
         fis-7 ta’ Lulju 2003 u kkonfermata b’deċiżjoni tal‑Awtorità tal-Ħatra nnotifikata fis-16 ta’ Diċembru 2003; it-tieni nett,
         tad‑deċiżjoni tal-Awtorità tal-Ħatra li tagħti lir-rikorrent total ta’ 20 punt taħt il-proċedura ta’ promozzjoni 2003, innotifikata
         fis‑16 ta’ Diċembru 2003; tal-lista skont il-mertu tal-uffiċjali fil‑grad A 5 taħt il-proċedura 2003, ippubblikata fl-Informazzjoni Amministrattiva Nru 69-2003, tat-13 ta’ Novembru 2003; tal-lista tal-uffiċjali promossi għall-grad A 4 taħt il-proċedura 2003, ippubblikata
         fl-Informazzjoni Amministrattiva Nru 73-2003, tas-27 ta’ Novembru 2003; tad-deċiżjoni li l-isem tar-rikorrent ma jiġix inkluż fl-imsemmija listi; it-tielet
         nett, tad-deċiżjoni tal-Awtorità tal-Ħatra li ma tagħtix lir-rikorrent punti ta’ prijorità addizzjonali taħt il‑proċedura
         ta’ promozzjoni 2003, kif tirriżulta mill-ittra tat-22 ta’ Frar 2007 u mid-deċiżjoni tas-17 ta’ April 2007, u intiż għal kumpens
         ta’ EUR 5 000. 
      
      Deċiżjoni: Id-deċiżjonijiet tal-Kummissjoni li jistabbilixxu t-total tal-punti ta’ promozzjoni ta’ Gregorio Valero Jordana għal 20 punt
         u li jirrifjutaw li jinkluduh fil-lista tal-uffiċjali promossi għall-grad A 4 taħt il-proċedura ta’ promozzjoni 2003 huma
         annullati. Il‑kumplament tar-rikors huwa miċħud. Il-Kummissjoni hija kkundannata għall-ispejjeż.
      
      Sommarju
      1.      Uffiċjali – Appelli – Att li jikkawża preġudizzju – Sistema ta’ promozzjoni stabbilita mill-Kummissjoni – Konklużjoni tal-proċedura
            ta’ promozzjoni b’att li jinkludi deċiżjoni li tistabbilixxi l-lista tal-uffiċjali promossi u deċiżjoni li tistabbillixxi
            l-punti mogħtija lill-uffiċjali – Deċiżjonijiet awtonomi li jistgħu jiġu kkontestati b’rikorsi separati jew b’rikors wieħed
      (Regolamenti tal-Persunal, Artikoli 45(1), 90 u 91)
      2.      Proċedura – Rikors promotur – Suġġett tal-kawża – Bdil matul il-kawża
      (Regoli tal-Proċedura tal-Qorti tal-Prim’Istanza, Artikolu 48(2); Regolamenti tal‑Persunal, Artikoli 90 u 91)
      3.      Uffiċjali – Promozzjoni – Eżami komparattiv tal-merti – Metodi – Kwantifikazzjoni tal-merti għall-għoti tal-punti
      (Regolamenti tal-Persunal, Artikoli 45(1))
      1.      Fil-kuntest tas-sistema ta’ promozzjoni, stabbilita permezz ta’ regolament intern tal-Kummissjoni, fejn il-proċedura ta’ promozzjoni
         tintemm permezz ta’ att ta’ natura kumplessa, fis-sens li huwa jinkludi żewġ deċiżjonijiet distinti tal‑Awtorità tal‑Ħatra,
         waħda li tistabbilixxi l-lista tal-uffiċjali promossi u l-oħra li tistabbilixxi n-numru totali tal-punti, li fuqha hija bbażata
         l-ewwel deċiżjoni msemmija iktar ’il fuq, din id-deċiżjoni li tistabbilixxi n-numru totali ta’ punti tikkostitwixxi att awtonomu
         li jista’ jkun suġġett, bħala tali, ta’ lment u, jekk ikun il-każ, ta’ rimedju ġudizzjarju fil-kuntest tal-mezzi ta’ appell
         previsti mir-Regolamenti tal-Persunal. 
      
      Għaldaqstant, uffiċjal mhux promoss minħabba l-għoti, allegatament mhux iġġustifikat, ta’ numru insuffiċjenti ta’ punti, li
         ma tippermettilux jilħaq il-livell meħtieġ għall-promozzjoni, jista’ jippreżenta l-appell tiegħu, kemm mid-deċiżjoni tal-Awtorità
         tal-Ħatra li tistabbilixxi n-numru totali ta’ punti kif ukoll minn dik li tistabbilixxi l‑lista tal-uffiċjali promossi. 
      
      Bil-kontra, id-deċiżjoni ta’ għoti ta’ punti ta’ prijorità lir-rikorrent u dik li ma tinkludihx fil-lista skont il-mertu kif
         ukoll il-lista fiha nfisha jikkostitwixxu atti preparatorji li ma jistgħux ikunu s-suġġett ta’ rikors għal annullament awtonomu.
         Madankollu, il-legalità tagħhom tista’ dejjem tiġi kkontestata fil‑kuntest tal-appell mid-deċiżjoni finali. 
      
      (ara l-punti 69-72)
      Referenza: Il-Qorti tal-Prim’Istanza 9 ta’ April 2003, Tejada Fernández vs Il‑Kummissjoni, T‑134/02, ĠabraSP p. I‑A‑125 u
         II‑609, punt 18; Il-Qorti tal‑Prim’Istanza 19 ta’ Ottubru 2006, Buendía Sierra vs Il-Kummissjoni, T‑311/04, Ġabra p. II‑4137,
         punti 90, 93 u 96 sa 98
      
      2.       L-Artikolu 48(2) tar-Regoli tal-Proċedura tal-Qorti tal-Prim’Istanza, li jipprovdi li l-produzzjoni ta’ motivi ġodda hija
         permessa meta dawn il-motivi huma bbażati fuq elementi ta’ fatt u ta’ dritt li joħorġu matul il-proċedura, jista’ jiġi applikat,
         f’xi każijiet, għall-bdil fit-talbiet. Fil-fatt, skont rekwiżit ta’ ekonomija fil-proċedura, meta l-att ikkontestat huwa ssostitwit,
         matul il-kawża, permezz ta’ att li għandu l-istess suġġett, dan tal-aħħar jikkostitwixxi element ġdid li jippermetti lir‑rikorrenti
         li jadattaw it-talbiet u l-motivi tagħhom. Madankollu, mill-Artikoli 90 u 91 tar-Regolamenti tal-Persunal jirriżulta li l-appell
         minn att li jikkawża preġudizzju li jikkonsisti f’deċiżjoni tal-Awtorità tal-Ħatra hija ammissibbli biss jekk il-persuna kkonċernata
         tkun ressqet minn qabel quddiem l-imsemmija awtorità lment u jekk dan l-ilment kien ġie miċħud b’mod espliċitu jew impliċitu.
         
      
      (ara l-punti 76-78)
      Referenza: Il-Qorti tal-Prim’Istanza 6 ta’ Lulju 2001, Tsarnavas vs Il‑Kummissjoni, T‑161/00, ĠabraSP p. I‑A‑155 u II‑721,
         punti 26 sa 28 ; Il-Qorti tal-Prim’Istanza 26 ta’ Ottubru 2004, Brendel vs Il-Kummissjoni, T‑55/03, ĠabraSP p. I‑A‑311 u II‑1437,
         punt 50, u l-ġurisprudenza ċċitata
      
      3.      Sabiex tevalwa l-merti li għandhom jittieħdu inkunsiderazzjoni fil-kuntest ta’ deċiżjoni ta’ promozzjoni skont l-Artikolu
         45 tar-Regolamenti tal-Persunal u, konsegwentement, ukoll fil-kuntest ta’ deċiżjoni ta’ għoti ta’ punti ta’ prijorità f’sistema
         ta’ promozzjoni fejn tali evalwazzjoni hija kkwantifikata, l‑amministrazzjoni għandha setgħa diskrezzjonali wiesgħa u l-istħarriġ
         tal-qorti Komunitarja għandu jillimita ruħu għall-kwistjoni dwar jekk, fir-rigward tal-mezzi u tal-motivi li setgħu wasslu
         lill-amministrazzjoni għall-evalwazzjoni tagħha, din żammitx f’limiti li ma jistgħux jiġu kkontestati u ma użatx is-setgħa
         tagħha b’mod manifestament żbaljat.
      
      (ara l-punt 131)
      Referenza: Il-Qorti tal-Prim’Istanza 3 ta’ Mejju 2007, Crespinet vs Il‑Kummissjoni, T‑261/04, li għadha ma ġietx ippubblikata
         fil-Ġabra, punt 58, u l-ġurisprudenza ċċitata